送董伯玉造朝改秩
作者：吳芾
朝代：宋

paragraphs: 之子久言別，今秋忽此來。
訪我湖山上，連月相追陪。
和詩動盈軸，舉酒必盡罍。
使我增眼明，頓覺忘衰頹。
方將走山谷，乘興共尋梅。
一笑坐花下，覆此黄金杯。
俄然告我去，遮路挽不回。
匆匆陳祖席，再豁懷抱開。
自古論治道，常患無人才。
如子雖寒素，萬口稱賢哉。
時運偶未至，半在困塵埃。
從今脫選調，寧復嗟淹回。
會見日千里，騰躍如龍媒。
願言更努力，聖主方築臺。